Title: Návrh systémového riešenia dlhodobého poskytovania ústavnej starostlivosti klientom s duševnými poruchami a poruchami správani
Author: MZ SR
Last saved by: Marcela Labudová

Návrh

systémového riešenia dlhodobého poskytovania
ústavnej starostlivosti klientom s duševnými poruchami a poruchami správania v špecializovaných zariadeniach

          Úvod

Európsky výbor na zabránenie mučenia  a   neľudského  alebo ponižujúceho  zaobchádzania  alebo trestania ( Výbor CPT ) v období od  9. – 18.  októbra  2000 navštívil Slovenskú republiku. V rámci tejto druhej periodickej návštevy  zistil nedostatky v poskytovaní  starostlivosti u konkrétnych osôb s duševnými poruchami a poruchami správania  v dvoch  zariadeniach sociálnych služieb, ktoré sú  v odvetvovej pôsobnosti  Ministerstva práce sociálnych vecí a rodiny SR. Gestorom  pre vykonávanie Európskeho dohovoru na zabránenie  mučenia  a neľudského zaobchádzania  alebo trestania (“Európsky dohovor” - z 26. novembra  1987) ) je  Ministerstvo spravodlivosti SR. V tejto súvislosti ministerstvo spravodlivosti vypracovalo Informatívnu správu o zistených nedostatkoch v zariadeniach sociálnych služieb s navrhnutými opatreniami,  ktorú predložilo na rokovanie vlády SR.  K informatívnej správe  vláda SR prijala uznesenie č. 21 zo dňa  10. januára 2001, z ktorého vyplynula úloha pre MZ SR.

V súlade s uvedeným uznesením Ministerstvo zdravotníctva SR vypracovalo “Návrh systémového riešenia  dlhodobého poskytovania ústavnej starostlivosti klientom s duševnými poruchami  a poruchami správania v špecializovaných zariadeniach” ako informatívny materiál, v ktorom ministerstvo zdravotníctva navrhlo zriadiť  pre tento účel špecializované zariadenia  pre dospelých v Psychiatrickej liečebni Sokolovce a                 v Psychiatrickej liečebni Samuela Bluma  Plešivec. Pre deti a dorast v uvedenom materiáli bola navrhovaná  reprofilizácia   Detskej ozdravovne  Serafínov. Uvedené zariadenia sú  v pôsobnosti Ministerstva zdravotníctva  SR.

V špecializovaných zariadeniach  zriadených pre tento  účel  budú poskytované sociálne služby a zdravotná starostlivosť tým klientom, ktorí sa  z dôvodov  nezvládnutia ich stavu pre  duševné poruchy a poruchy správania premiestnia zo zariadení sociálnych služieb do špecializovaného zariadenia za účelom dlhodobej až trvalej hospitalizácie. Umiestnenie klientov do uvedených zariadení sa uskutoční na základe odborného lekárskeho vyšetrenia psychiatrického, pri ktorom sa zistí, že z dôvodov duševných porúch a porúch správania je indikované dlhodobé  umiestnenie klienta  do sieťovej postele v zariadení sociálnych služieb a nie je predpoklad, aby sa daný stav  upravil preliečením v regionálnom lôžkovom psychiatrickom zariadení,  resp. tento  stav  si vyžaduje  trvalú  zdravotnú starostlivosť  a poskytovanie sociálnych  služieb. Klient zo zariadenia sociálnych služieb môže byť umiestnený do špecializovaného zariadenia len v prípade, ak toto umiestnenie indikuje odborný lekár -  psychiater.

Umiestnenie klienta  do špecializovaného zdravotníckeho zariadenia z hľadiska procedurálnych postupov sa  môže  uskutočniť len za podmienok, že bude v súlade s § 191a  a  nasl. Občianskeho  súdneho  poriadku, ktorý upravuje konanie o prípustnosti prevzatia alebo držania  v ústavnej zdravotnej starostlivosti.  Poskytovanie  sociálnych služieb v štátnych zdravotníckych  zariadeniach za podmienok ustanovených  v § 24 ods. 4 zákona č. 277/1994 Z. z. o zdravotnej starostlivosti v znení  zákona  č. 80/2000 Z. z. je  poskytovanie sociálnej služby  realizované  na základe zmluvy príslušného zdravotníckeho zariadenia s občanom uzatvorenej podľa  § 80 zákona o sociálnej pomoci. V tejto súvislosti je potrebné konať  v súlade so všeobecne platnou  právnou úpravou o zákonnom zastúpení ustanovenom v § 26 a nasl. Občianskeho zákonníka. 
   
	S cieľom skvalitnenia poskytovanej zdravotnej starostlivosti obyvateľom v  zariadeniach sociálnych služieb bolo  v decembri roku 2000 Ministerstvom zdravotníctva SR     v spolupráci s Ministerstvom práce, sociálnych vecí a rodiny SR vypracované  “Odborné usmernenie o používaní sieťových postelí  pre obyvateľov s duševnými poruchami a poruchami správania v zariadeniach sociálnych služieb”. Odborné usmernenie  bolo zaslané  krajským štátnym lekárom,  krajským psychiatrom a všetkým zariadeniam  sociálnych služieb.
 
K  návrhu  systémového riešenia bolo vládou SR prijaté  uznesenie  č. 593 z 27.  júna  2001, v ktorom sa ukladá ministrovi zdravotníctva  a ministrovi  práce, sociálnych vecí a rodiny zabezpečiť realizáciu tohto návrhu, vypracovať návrh systémového riešenia v oblasti financovania prevádzky a zabezpečenia kapitálových  investícií  a   príslušnú kvantifikáciu s adresným určením gestorov plnenia úloh, ako projekt finančného zabezpečenia a preveriť možnosti ustanovení noviel zákonov o sociálnej  pomoci a o zdravotnej starostlivosti  na viaczdrojové financovanie zriadených špecializovaných zariadení. 

Realizácia 
návrhu  systémového riešenia  dlhodobého  poskytovania starostlivosti klientom   s duševnými poruchami a poruchami správania  v špecializovaných zariadeniach v zmysle  uznesenia  vlády SR č.  593 z  27. júna  2001.

Ministerstvo zdravotníctva  SR v spolupráci s Ministerstvom práce, sociálnych vecí a rodiny SR  za účelom  realizácie  predloženého návrhu v súlade  s uznesením vlády SR č. 593  z  27. júna 2001   iniciovali opakovane medzirezortné stretnutia  za účasti  zástupcov týchto  ministerstiev  z vecne príslušných  sekcií a odborov, hlavných odborníkov MZ SR pre psychiatriu a pediatriu, krajských odborníkov pre psychiatriu i zástupcov pedopsychiatrie, za účasti zástupcov  krajských úradov z odborov sociálnych služieb  a  riaditeľov  príslušných zdravotníckych zariadení, ako aj zástupcov zdravotných poisťovní.

V jednotlivých krokoch sa  upresňovali  požiadavky, potreby, podmienky, indikačné kritéria, ako aj možností  finančného  zabezpečenia. Bola vypracovaná analýza  klientov v zariadeniach sociálnych služieb s duševnými poruchami a poruchami správania  podľa pohlavia, veku a diagnóz. Zabezpečilo sa vzájomné stretnutie  krajských odborníkov pre psychiatriu so zástupcami všetkých  krajských úradov za účelom prerokovania v predmetnej veci a zadefinovania, aké sú  možnosti a formy  vzájomnej spolupráce  v prospech  riešenia danej  spoločnej úlohy.

Zdravotnícke zariadenia,   ktoré boli  pre tento účel navrhnuté, sú Psychiatrická liečebňa  Sokolovce a Psychiatrická liečebňa Samuela  Bluma Plešivec. Skompletizovanie siete špecializovaných zariadení  pre tento účel si vyžaduje  realizačnú fázu  rozložiť na  etapy,  na niekoľko rokov.  V súčasnosti technický stav  uvedených liečební nie  je optimálny, je potrebné uskutočniť určité rekonštrukčné práce. Po komplexnom zhodnotení všetkých súvislostí  bol prijatý  nasledujúci návrh:

V prvej etape 

-	Psychiatrické  liečebňa  Samuela Bluma Plešivec vyčlení 50 lôžok pre mužov 
-	Psychiatrická  liečebňa   Sokolovce  40 lôžok  pre ženy. 

Vzhľadom na nedostatok  liečebenských lôžok pre spádový región Psychiatrickej liečebne Samuela Bluma Plešivec je potrebné kompenzačne doplniť aj v súvislosti so zriadením špecializovaného zariadenia počet lôžok v objektoch NsP sv. Barbory  v Rožňave,  ktoré sa uvoľnili  v rámci transformácie tohto  zdravotníckeho zariadenia. To  znamená zriadiť  v týchto objektoch  liečebenské lôžka pre PL Samuela  Bluma  Plešivec  a perspektívne  zriadiť psychiatrickú liečebňu v Košiciach. 
V súčasnosti  je v tomto regióne nedostačujúci počet  lôžok pre akútnu psychiatriu,  preto by bolo žiadúce zvýšiť počet  lôžok na psychiatrickom oddelení v NsP sv. Barbory Rožňava.

V druhej etape sa  postupne budú zabezpečovať   podmienky, aby celé zariadenie Psychiatrickej liečebne  S. Bluma  Plešivec poskytovalo dlhodobú zdravotnú starostlivosť  i sociálne služby  pre klientov s duševnými poruchami a poruchami správania. 
Ďalší vývoj   bude pravdepodobne smerovať tak, že sa  postupne aj v ďalších psychiatrických liečebniach v SR  vyčlení  určitý počet lôžok  pre tento účel, prípadne aj  celé zariadenie, to  znamená, že  daná liečebňa  bude zabezpečovať zdravotnú starostlivosť a sociálne služby pre klientov s duševnými poruchami a poruchami správania, čo je  aj v súlade s materiálom   “Reforma psychiatrickej starostlivosti  v SR”,  ktorá bola  vypracovaná v  roku 1992 a  knižne vydaná  v roku 1999.

Umiestniť klienta zo zariadenia sociálnych služieb  do špecializovaného zdravotníckeho zariadenia, na dlhodobú prípadne trvalú hospitalizáciu je možné z dôvodov duševných porúch a porúch správania, ktoré sa nedajú zvládnuť  poskytovanou zdravotnou starostlivosťou v zariadení sociálnych služieb ani  krátkodobou hospitalizáciou v spádovom psychiatrickom zariadení. Takáto hospitalizácia sa môže realizovať len  na odporúčanie príslušného psychiatra  po odbornom psychiatrickom vyšetrení v súlade s indikačnými kritériami, ktoré boli vypracované pre tento účel  ministerstvom zdravotníctva v spolupráci s  odborníkmi. Odborným garantom pre  posúdenie vhodnosti a indikácie na danú hospitalizáciu  toho ktorého pacienta do špecializovaných zariadení  je okrem  príslušného psychiatra   aj okresný a krajský odborník pre psychiatriu.

Zariadenie pre deti a dorast - pôvodne bola navrhovaná  reprofilizácia Detskej ozdravovne Serafinov.  Predložený návrh bol posudzovaný  komisiou z hľadiska  vhodnosti objektu, jeho technického stavu, účelnosti a lokalizácie, ako aj z hľadiska medicínsko - odborného  /pediatri, psychiatri a pedopsychiatri /. 

 Komisia na základe komplexného zhodnotenia a posúdenia v  závere predloženého  stanoviska uvádza, že Detská ozdravovňa Serafinov  je nevhodný a nevyhovujúci objekt pre daný účel.  Zároveň odborníci posudzovali potrebu zriaďovať takéto zariadenie pre deti a dorast aj  z hľadiska  analýzy  klientov  s duševnými poruchami a poruchami správania v zariadeniach sociálnych služieb podľa veku a diagnóz, ktorá poukázala na skutočnosť, že  prípadná indikácia na dlhodobú hospitalizáciu v špecializovanom  zdravotníckom zariadení podľa  indikačných kritérií z hľadiska diagnóz  v tejto vekovej skupine je minimálna.  
 
Na základe uvedeného sa dospelo k záveru, že v súčasnosti, ak bude nevyhnutne indikovaná hospitalizácia podľa indikačných kritérií u dieťaťa do  18. roku,  bude táto hospitalizácia zabezpečená v pedopsychiatrickom zariadení. 

Vzhľadom na charakter poskytovanej starostlivosti v špecializovaných zariadeniach pre duševné poruchy a poruchy správania a psychicky aj fyzicky náročnú prácu z dôvodov zdravotného postihnutia týchto klientov, ako aj  koncentráciu  väčšieho počtu  týchto klientov,  ktorí  boli nezvládnutelní v zariadeniach sociálnych služieb je potrebný  väčší počet kvalifikovaných aj pomocných pracovníkov  / zdravotné sestry, ošetrovateľky, sanitárky, sociálne pracovníčky atď.” / oproti bežným psychiatrickým oddeleniam.

Špecializované  zariadenia pre klientov s duševnými poruchami a poruchami správania  sú zdravotnícke zariadenia v pôsobnosti  MZ SR, v ktorých sa bude poskytovať, ako je vyššie uvedené, zdravotná starostlivosť a sociálne služby. V  zmysle  zákona NR SR č. 277/1994 Z. z.  o zdravotnej starostlivosti, § 24 odsek 4, je umožnené zdravotníckym zariadeniam so súhlasom zriaďovateľa poskytovať sociálne služby za splnených podmienok ustanovených  v §  72 -  88  zákona č. 195 / 1998 Z. z. o sociálnej pomoci v znení neskorších  predpisov.  Súčasne za splnených podmienok ustanovením    § 86 citovaného zákona je možné zo strany  krajských úradov poskytovať finančný príspevok na poskytovanie starostlivosti  v zariadeniach sociálnych služieb. 
 
V súlade s existujúcim právnym  stavom  v oblasti sociálnych služieb občan,  ktorému sa  budú poskytovať sociálne služby  a súčasne  mu bude poskytovaná zdravotná starostlivosť v zdravotníckych zariadeniach , bude  za sociálne služby  platiť úhrady za bývanie, stravovanie a zaopatrenie, pričom cenník týchto  služieb  stanovia príslušné  zdravotnícke zariadenia, a  to  v súlade  so zákonom č. 18/1996 Z. z. o cenách v znení  neskorších predpisov.
 
Súčasná  legislatíva  v rezorte zdravotníctva a v rezorte práce, sociálnych vecí a rodiny  nemá zatiaľ dostatočne ošetrené všetky   oblasti súvisiace s prevádzkou,  systematickým finančným krytím takéhoto zariadenia, ako aj jeho zriadením, v ktorom sa poskytuje zdravotná starostlivosť a sociálne služby.
  
	MZ SR  v  spolupráci s MPSVR SR  z  uvedených dôvodov zabezpečí v priebehu  rokov  2002 - 2003 novelizáciu zákona  NR SR  č. 277/1994 Z. z.  o zdravotnej starostlivosti, zákona NR SR  č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne  a o zriaďovaní rezortných, odvetvových, podnikových a občianskych zdravotných  poisťovní v znení neskorších predpisov  a zákona  NR SR č. 98/1995  Z. z. o Liečebnom poriadku v znení neskorších predpisov v súvislosti s realizáciou  zdravotnej starostlivosti v zariadeniach sociálnych  služieb.

Finančné náklady, požiadavky   a zabezpečenie

Psychiatrická liečebňa  Sokolovce :

Náklady  na jedného klienta  v súčasnosti predstavujú                617,- Sk na deň
Poisťovne uhrádzajú  v súčasnosti  na  1 klienta                                587,- Sk na deň.

Navýšenie   nákladov pri  dlhodobej hospitalizácií klientov  v rozsahu  40% kapacity je:

Spotreba plynu	150 000,- Sk ročne
Čistiace prostriedky	60 000,- Sk ročne
Bielizeň	311 000,- Sk ročne
Ostatné DPM	79 000,- Sk ročne
Spotreba energie	50 000,- Sk ročne
Osobné náklady / mzdy a náklady na soc. poist./	1 521 400,- Sk ročne

Po prepočte náklady  na  jedného dlhodobo hospitalizovaného klienta  sú : 
752,- Sk na deň.

Psychiatrická liečebňa Sokolovce  predložila projekty – žiadosti  o poskytnutie finančných prostriedkov z výťažku lotérií a iných podobných hier  na rekonštrukciu zvodov  dažďovej vody na objekte - havarijný stav  vo výške   605 000,- Sk a na rekonštrukciu sociálnych zariadení – havarijný stav, zabezpečenie hygienických podmienok a bezporuchovej prevádzky   vo výške   895 000,- Sk.

Požiadavky na  finančné prostriedky v súvislosti so zriadením  špecializovaného zariadenia pre duševné poruchy a poruchy správania / sociálno-zdravotné lôžka / v PL Sokolovce  na rok 2002 :

Účel		Termín	Náklady

Rekonštrukcia sociálnych zariadení	1. polrok  2002	895  tis. Sk
Rekonštrukcia miestnosti na výdaj
stravy, oprava jedálne	1. polrok  2002	104 tis. Sk
Výmena poškodených podlahových
krytín		2. polrok  2002	75 tis. Sk
Dobudovanie  dažďovej kanalizácie	                     2. polrok  2002                   248 tis. Sk
Rekonštrukcia zvodov dažďovej vody
na objekte                                                            1. polrok  2002                    178 tis. Sk
Spolu :		               1 500 000 tis. Sk

Psychiatrická liečebňa  Samuela Bluma Plešivec :

Prepočet  jednotkovej ceny  hospitalizácie klienta plánovaného  50 -  lôžkového oddelenia pre  neprispôsobivých klientov DSS

Štruktúra  nákladov hradených klientom a sociálnou sférou

		cena  od  1. 1. 2001	N na  1 deň	N na 1 mes.

potraviny	70,00	3 500,00	105 000,00
PHM		3,00	150,00	500,00
materiál na údržbu	5,00	250,00	7 500,00
ostatný materiál	32,00	1 600,00	48 000,00
el. energia	15,00	750,00	22 500,00
plyn		37,00	1 850,00	55 500,00
voda		10,00	500,00	15 000,00
opravy  a údržba	4,00	200,00	6 000,00
mzdy		154,00	7 700,00	231 000,00
odvody	59,00	2 950,00	88 500,00
odpisy HIM	23,00	1 150,00	34 500,00
penále		26,00	1 300,00	39 000,00
ostatné náklady	24,00	1 200,00	36 000,00

náklady spolu	426,00	23 100,00	693 000,00

Štruktúra  nákladov hradených ZP

Lieky		56,00	2 800,00	84 000,0 0
ŠZM		10,00	500,00	15 000,00
Zdravotná starostlivosť	195,00	9 750,00	292 500,00

Náklady spolu :	261,00	13 050,00	391 500,00

Úhrada od ZP za zdrav. starostlivosť	261,00	13 050,00	391 500,00

Nehradené klientom  a soc. sférou	462,00	23 100,00	693 000,00

Spolu		723,00	36 150,00	1 084 500,00

Na zvýšenie nákladov má vplyv :              nárast energie
                                                                    zníženie počtu lôžok /nárast prevádzkových nákladov na chod  zariadenia, zvýšené nároky na úroveň poskytnutých podmienok/ .
Ďalším prepočtom  jednotkovej ceny hospitalizácie je v rozpätí  od  723,- Sk do 752, - Sk.

Na  50 - lôžkové oddelenie   je  plánovaných   celkovo  cca  22 – 26 až 28 zamestnancov :
1 staničná sestra  +  15 smenových sestier +  3 sanitárky  +  2 rehabilitační asistenti a fyzioterapeuti + 1 sociálna pracovníčka / bez lekára  /. Okrem toho + 3 upratovačky. 

V štruktúre jednotkovej ceny hospitalizácie  sú v prvej časti náklady  hradené klientom a  zo zdrojov   v  rámci  rezortu  sociálnych vecí   -        vrátane   časti  miezd  za 
“ošetrovateľskú”  starostlivosť,  v druhej  časti sú náklady, ktoré by mala hradiť  zdravotná poisťovňa  - výkony   vypočítané  podľa  bodovníka  ADOS  /napr.  590 bodov na deň u bežného pacienta  a 780 bodov  na deň u inkontinentného klienta/.

Psychiatrická liečebňa Samuela Bluma Plešivec predložila požiadavku na   finančné prostriedky v súvislosti so zriadením  špecializovaného zariadenie pre duševné poruchy a poruchy správania  na  rekonštrukciu objektu  vo výške    4 999 000, - Sk. 

Kalkulácia  potreby finančných prostriedkov :

Obostavaný priestor	1 384 m^3  x 3 500,- Sk	4 854 000,- Sk
Zastavaná plocha	460 m^2
Projektová dokumentácia		145 000,- Sk

Spolu :		4 999 000,- Sk

POŽIADAVKY NA FINANČNÉ PROSTRIEDKY NA REKONŠTRUKČNÉ PRÁCE  CELKOVO  SÚ :

Psychiatrická liečebňa  Sokolovce :       1 500 000,- Sk

Psychiatrická liečebňa Samuela Bluma  Plešivec :       4  999 000,- Sk

                                          
                                              Záver

Ministerstvo zdravotníctva SR v spolupráci s Ministerstvom práce, sociálnych vecí a rodiny SR na základe  uznesenia vlády SR č. 21 z 10. januára 2001  vypracovalo “Návrh systémového riešenia dlhodobého poskytovania  ústavnej starostlivosti  klientom s duševnými poruchami a poruchami správania v špecializovaných zariadeniach” v zmysle uznesenia vlády SR č. 593 z 27. júna 2001 sa predkladá materiál o realizácii uvedeného návrhu.  

Zriadenie špecializovaných zariadení v pôsobnosti MZ SR za účelom dlhodobej hospitalizácie klientov s duševnými poruchami a poruchami správania, u ktorých počas pobytu v zariadeniach sociálnych služieb  nie je možné ich stav zvládnuť poskytovanou zdravotnou starostlivosťou, a ani krátkodobou hospitalizáciou v spádovom psychiatrickom zariadení.  Sú to :

Psychiatrická liečebňa  Sokolovce   –    40 lôžok  pre ženy
Psychiatrická liečebňa Samuela  Bluma Plešivec  -  50 lôžok pre mužov

	V uvedených zariadeniach bude  zabezpečená zdravotná starostlivosť a poskytované sociálne služby u klientov s dlhodobou hospitalizáciou pre  duševné poruchy a poruchy správania.
	
	Klienta  zo zariadenia sociálnych služieb môže  odporučiť na  dlhodobú hospitalizáciu do špecializovaného zariadenia odborný lekár psychiater. Odborným garantom pre posúdenie daného stavu a jeho indikácie na dlhodobú až trvalú hospitalizáciu v špecializovanom zariadení poskytujúcom zdravotnú starostlivosť a sociálne služby je okrem  príslušného psychiatra okresný a krajský odborník pre psychiatriu. 

	Perspektívne sa predpokladá, že vývoj situácie bude smerovať k tomu, aby sa  vyčlenili  lôžka pre tento účel aj v ďalších psychiatrických liečebniach v SR,  prípadne  celé  tieto zariadenia – liečebne,  budú určené  pre klientov, ktorí potrebujú poskytovanie zdravotnej starostlivosti  aj sociálnych služieb. 
 
	Hospitalizácia klienta zo zariadenia  sociálnych služieb vo veku do 18. roku života sa uskutoční v prípade  indikácie podľa indikačných kritérií v pedopsychiatrickom zariadení.
	
	Špecializované  zariadenia pre klientov s duševnými poruchami a poruchami správania  sú zdravotnícke zariadenia v pôsobnosti  MZ SR. V  zmysle  zákona NR SR č. 277/1994 Z. z.  o zdravotnej starostlivosti, § 24 odsek 4, je umožnené zdravotníckym zariadeniam so súhlasom zriaďovateľa poskytovať sociálne služby za splnených podmienok ustanovených  v §  72 -  88  zákona č. 195 / 1998 Z. z. o sociálnej pomoci v znení neskorších  predpisov.  Súčasne za splnených podmienok ustanovením    § 86 citovaného zákona je možné zo strany  krajských úradov poskytovať finančný príspevok na poskytovanie starostlivosti  v zariadeniach sociálnych služieb. 

V súlade s existujúcim právnym  stavom  v oblasti sociálnych služieb občan,  ktorému sa  budú poskytovať sociálne služby  a súčasne  mu bude poskytovaná zdravotná starostlivosť v zdravotníckych zariadeniach  bude  za sociálne služby  platiť úhrady za bývanie, stravovanie a zaopatrenie, pričom cenník týchto  služieb  stanovia dotknuté zdravotnícke zariadenia a  to  v súlade  so zákonom č. 18/1996 Z. z. o cenách v znení  neskorších predpisov.

Výkony v rámci poskytovanej zdravotnej starostlivosti  budú hradené zdravotnou poisťovňou.

Z predložených nákladov prepočtom v uvedených zariadeniach  je  jednotková cena hospitalizácie klienta  752,- Sk.   Z toho  :  
 290,- Sk až   310,- Sk  hradené zdravotnou poisťovňou
 462, - Sk  pacient  +  príspevok KÚ  ( soc. sféra )

Požiadavka  o mimoriadne  investičné príspevky :

PL Sokolovce  
     rekonštrukčné práce  1. polrok 2002                   1 177 000,-  Sk
     rekonštrukčné práce  2. polrok 2002                      323 000,-  Sk 

PL Samuela  Bluma Plešivec  
    rekonštrukčné práce na rok 2002                      4 999 000,- Sk
 
 Uvedené požiadavky  boli predložené Sekcii ekonomickej na MZ SR ako investičné finančné prostriedky   aj  formou žiadostí na finančné prostriedky z výťažkov   lotérií a iných podobných hier.

Požiadavky na finančné prostriedky  celkovo sú :

PL  Sokolovce                                    1 500 000,- Sk
PL  Samuela Bluma  Plešivec          4 999 000,- Sk.                

	MZ SR  v  spolupráci s MPSVR SR v súvislosti so zriaďovaním  špecializovaných zariadení pre dlhodobú až trvalú hospitalizáciu klientov s duševnými poruchami a poruchami správania  zabezpečí  v priebehu  roka  2002 - 2003 novelizáciu zákona  NR SR  č. 277/1994 Z. z.  o zdravotnej starostlivosti, zákona NR SR  č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne  a o zriaďovaní rezortných, odvetvových, podnikových a občianskych zdravotných  poisťovní v znení neskorších predpisov  a zákona  NR SR č. 98/1995 Z. z.  o Liečebnom poriadku v znení neskorších predpisov v súvislosti s realizáciou  zdravotnej starostlivosti v zariadeniach sociálnych  služieb.

Doložka finančných, ekonomických, environmentálnych vplyvov a vplyvov na zamestnanosť

	Materiál “Návrh systémového riešenia dlhodobého poskytovania ústavnej starostlivosti klientom s duševnými poruchami a poruchami správania v špecializovaných zariadeniach”, vypracovaný na základe uznesenia vlády SR č. 593 z 27. júna 2001 v spolupráci s Ministerstvom práce, sociálnych vecí a rodiny SR a predkladaný na rokovanie vlády SR nemá dopad na verejné financie.

	Predkladaný materiál nemá dopad na obyvateľov, hospodárenie podnikateľskej sféry a iných právnických osôb.

	Taktiež nemá dopad na životné prostredie.

	Dopad na zamestnanosť je nasledovný :
1.	Vytvorením 50 lôžok v Psychiatrickej liečebni Samuela Bluma v Plešivci by sa v liečebni vytvorilo celkom 22 nových pracovných miest /1 staničná sestra, 15 smenových sestier, 3 sanitárky, 2 rehabilitační asistenti a fyzioterapeuti a 1 sociálna pracovníčka/.
2.	Vytvorením 40 lôžok v Psychiatrickej liečebni Sokolovce sa v liečebni vytvorí 7 nových pracovných miest / pre 3 zdravotné sestry, 1 psychologičku, 1 upratovačku a 2 miesta pre pomocný zdravotný personál/.